**Iskašljaj**

Iskašljaj je neinvazivni uzorak koji ujedno ima i najmanju osjetljivost (oko 60%) u dokazu etiologije infekcije dišnog sustava. Uzorak se treba po mogućnosti dati prije antibiotskog liječenja, a uzastopne uzorke uzete u intervalu kraćem od 48 sati treba odbaciti. Iskašljaj se teško dobiva na ispravan način (bez miješanja sa slinom).

POSTUPAK:

* Zbog nakupljanja sekreta tijekom noći najbolje je uzeti prvi jutarnji iskašljaj,
* zube i usnu šupljinu isprati običnom vodom (ne rabiti sredstva koja djeluju baktericidno npr. pastu za zube),
* pacijent se treba nekoliko puta nakašljati, a zatim iz dubine treba iskašljati i iskašljaj izravno izbaciti u sterilnu posudu,
* ako je iskašljavanje otežano, preporuča se uzeti tople napitke, inhalirati se ili u sjedećem položaju staviti glavu među koljena (tako se lakše iskašljava),
* uzorak iskašljaja treba dostaviti u laboratorij u roku od 2 sata, najkasnije 24 sata od uzimanja uz pohranu na +4°C.

NAPOMENA:

* Za dokaz tuberkuloze preporučuje se uzimanje serije od najmanje tri uzorka iskašljaja (u sterilnoj posudici s čepom na navoj) tijekom tri uzastopna dana.
* Posudica mora biti dostavljena u plastičnoj vrećici.
* Ne skupljati više uzoraka u jednoj posudi.